Κύριε Αρχηγέ, κ.κ. Υπαρχηγοί, κ.κ. Συντονιστές
Κυρίες και κύριοι συνάδελφοι.
     Μεγάλη τιμή και συνάμα μεγάλη ευθύνη συνεπάγεται η εκφώνηση πανηγυρικού λόγου σε μια ημέρα γιορτής, όπως ή σημερινή. Εορτάζουμε διπλά καθώς η ημέρα του Ευαγγελισμού της Θεοτόκου  συμπίπτει με το ιστορικό γεγονός της επανάστασης  του 1821.
     Η σημερινή ημέρα δεν είναι μόνο μια εορταστική επέτειος με παρελάσεις, σημαιοστολισμούς και άλλες παρόμοιες εκδηλώσεις, αλλά είναι η ημέρα εκείνη που το Έθνος  μας ευαγγελίστηκε την ελευθερία του. Είναι η ημέρα που μας φέρνει στη μνήμη την ιερή απόφαση και τα γενναία κατορθώματα των ανθρώπων εκείνων που είχαν την θέληση να αποτινάξουν τον τύραννο. Είναι η ημέρα που μας υποχρεώνει να ξαναθυμηθούμε την ιστορική μας κληρονομιά, τις εθνικές μας υποθήκες και το ιερό χρέος όλων μας. Λένε, πως οι μεγάλες νίκες και οι μεγάλες συμφορές, οι μεγάλες χαρές και οι μεγάλες λύπες είναι στενά δεμένες με τη ζωή των μεγάλων λαών. Και ξεχωριστός κλήρος αυτού του μεγαλείου ανήκει στο δικό μας λαό, τον Ελληνικό. Ανήκουμε σε μια χώρα που είναι μικρή στον χώρο, αλλά απέραντη στον χρόνο. Αλήθεια, ποιος λαός και ποια φυλή στον κόσμο, μετά από 4 αιώνες μακροχρόνιας σκλαβιάς, θα μπορούσε να κρατήσει άφθαρτα και αμείωτα τα εθνικά του ιδανικά μέσα από τους κατατρεγμούς και τις καταπιέσεις; Μέσα από τη δουλεία οι Έλληνες όχι μόνο διατήρησαν τη συνείδηση της Εθνικής τους υπόστασης αλλά συγκέντρωναν μέσα τους ηθικές και πνευματικές δυνάμεις ανυπολόγιστες, κρατώντας πάντα τα μάτια της ψυχής τους ανοικτά, άγρυπνα και παρά την ακατάσχετη αιμορραγία και τις αντίξοες περιστάσεις όχι μόνο κρατήθηκαν στη ζωή, αλλά όταν έφθανε το πλήρωμα του χρόνου, κήρυξαν με τα σπαθιά και τα καρυοφύλλια μπροστά στο Θεό και τους ανθρώπους την πολιτική τους ύπαρξη και ανεξαρτησία. Κάτι που προστάτευσε το γένος από τον αφανισμό και την αλλοίωση της Εθνικής του υπόστασης. 
      Αν και ο Οθωμανικός δεσποτισμός, έφερε τους Έλληνες σε δεινότατη θέση με αποκορύφωμα την ερήμωση των περιουσιών τους, το παιδομάζωμα, τη μετατροπή των εκκλησιών σε τζαμιά και τους οδήγησε στα σκλαβοπάζαρα της Ανατολής, εντούτοις πολλές γενιές Ελλήνων γεννήθηκαν και πέθαναν με το όνειρο της ελευθερίας. 
Γιατί : «Η ώρα της σκλαβιάς δεν αρχίζει από τη στιγμή που ένα τύραννός ντόπιος ή ξένος, υποδουλώνει κάποιο λαό. Αρχίζει από τη στιγμή που ο λαός αυτός παύει να λογαριάζει για υπέρτατο αγαθό τη λευτεριά. Και η ώρα της λευτεριάς δεν αρχίζει από τη στιγμή που ο λαός ξεσηκώνεται για να συντρίψει τους τυράννους του, μα από τη στιγμή που παίρνει την απόφαση πως η ζωή δεν έχει αξία δίχως τη Λευτεριά.»
Αυτή ήταν η φωνή της πατρίδας στην οποία αυθόρμητα και γενναία ανταποκρίθηκαν οι υπόδουλοι Έλληνες. Οι φτωχοί κολλήγοι, οι αγωγιάτες και οι κτιστάδες, οι περιπλανώμενοι τσοπαναραίοι και οι χωρικοί, οι μορφωμένοι της διασποράς, ο κλήρος, οι ναυτικοί και οι καραβοκύρηδες, οι λίγοι προύχοντες, οι νέοι, οι έφηβοι. Ήταν η φωνή του Ρήγα Φεραίου, των διαφωτιστών, των Φιλικών.
Την ακολούθησε ένας στρατός ατάκτων που δημιούργησε το Χάνι της Γραβιάς, το Σούλι και το Κούγκι, τα Δερβενάκια, το Μανιάκι, την Αλαμάνα, τα Ψαρά, την Χίο, τις Κυδωνίες, την Τριπολιτσά, το Μεσολόγγι, το Ναβαρίνο. Την ακολούθησαν οι σκλάβοι, ο λαός μας ολόκληρος, που διέσωσε μέσα στον κόρφο του τα ελληνικά γράμματα και την ορθόδοξη πίστη στην αγνή χριστιανοσύνη, και έμελλε να γράψει τις πιο λαμπρές σελίδες δόξας κατά τη διάρκεια των απελευθερωτικών Αγώνων.
Ένας γενικευμένος ξεσηκωμός στον Μοριά, στην Ρούμελη, στο Αιγαίο, στην Κύπρο. Οι Έλληνες, οι Ρωμιοί, οι Γραικοί, οι δούλοι λευτερώθηκαν και δημιούργησαν την Μητροπολιτική Ελλάδα που άρχισε σιγά - σιγά να αναγεννιέται από τις στάχτες της και μέσα από ποτάμια αίματος, μέσα από θυσίες και ολοκαυτώματα, συνέχισε να απελευθερώνει όλα τα σκλαβωμένα της μέρη : τη Θεσσαλία, την Ήπειρο, τη Μακεδονία, τη Θράκη, τα Νησιά την Κρήτη.
Αυτός ο ξεσηκωμός βρισκόταν πέρα από τα όρια της λογικής.
Τα  Ευρωπαϊκά Έθνη στην αρχή δεν έδωσαν καμία σημασία στον αγώνα αυτόν, άλλωστε επαναστάσεις την ίδια σχεδόν εποχή είχαν γίνει και αλλού Ευρώπη και Αμερική, πολλά μάλιστα έθνη κατάτρεξαν τον αγώνα των Ελλήνων για ελευθερία και φυσικά, η Επανάσταση καταδικάστηκε ομόφωνα. Κι όμως οι Έλληνες αδιαφόρησαν ολότελα για τη γνώμη των ισχυρών, ώσπου ανάγκασαν τα ευρωπαϊκά έθνη να την προσέξουν.
     Αν η επανάσταση του 1821 συνεχίζει μέχρι τις μέρες μας να συγκινεί και να αγγίζει τις καρδιές των Ελλήνων, αυτό δεν οφείλεται τόσο στην ηρωική αντίσταση των προγόνων μας την εποχή εκείνη, όσο στο γεγονός ότι η αυτοθυσία που επέδειξαν μαρτυρεί πως αυτοί υπήρξαν γνήσιοι φορείς και συνεχιστές του πνεύματος της Ρωμιοσύνης. Τα 400 χρόνια πικρής δουλείας δεν στάθηκαν αρκετά να ξεριζώσουν από το στήθος του Έλληνα τους δύο «πνεύμονες» με τους οποίους αυτός αναπνέει: την Ορθοδοξία και τον αρχαίο ελληνικό πολιτισμό. Ο λαός μας παρά τα λάθη, τα πάθη και τις αδυναμίες του διατηρούσε διαχρονικά και συλλογικά σπάνιες αρετές, όπως η φιλοπατρία, ο σεβασμός στα ιερά και όσια, η φιλοξενία, το κοινοτικό πνεύμα και η άσβεστη διάθεση θυσίας και προσφοράς.
      Στέκομαι σήμερα εδώ ανάμεσά σας και πλάι στην φυσική μας ηγεσία, που με τις επιδόσεις και κυρίως με το ήθος τους ανυψώνουν την Ελληνική σημαία και μαζί το Ελληνικό φρόνημα. Νιώθω πιεστική την ευθύνη να επικαιροποιήσω το μήνυμα του Αγώνα για Ανεξαρτησία και Εθνικό Αυτοπροσδιορισμό, ανταποκρινόμενος στο βουβό ερωτηματικό αυτών των συναδέλφων, που αξιώνομαι καθημερινά στο χώρο εργασίας την αύρα του ευγενικού πνεύματός τους.  Το μήνυμα λοιπόν που κομίζει η Επανάσταση λαμβάνει επιτακτικό νόημα και νέα διάσταση σήμερα, όπου η Χώρα μας μέσα στους διεθνείς κόλπους σύρεται και διασύρεται. Αυτό το νόημα επιθυμώ να κοινωνήσω μαζί σας και κυρίως με τους νέους συναδέλφους που επιθυμούν να πιστέψουν στον Ελληνισμό όχι σαν μια ξεθωριασμένη ιδέα αλλά σαν ουσία ζωής. Ελληνισμός δεν είναι κάτι που το σπουδάζεις αλλά το ζεις. Ελληνισμός σημαίνει Υπερηφάνεια και πάνω απ’ όλα Ευθύνη. Τι είναι αυτό που έχει μουδιάσει τη δημιουργικότητά μας  και έχει περισφίξει το παλμό της Ελληνικότητάς μας; Ας αποκτήσουμε πάλι αίσθηση προοπτικής και πάνω απ’ όλα κατάφασης της εθνικής μας ιδιοσυστασίας. Δεν χρειαζόμαστε όπως εκείνα τα χρόνια φιλέλληνες για την εθνική μας σωτηρία. Χρειαζόμαστε να νιώσουμε πάνω απ’ όλα  Έλληνες. Χρειαζόμαστε να επαναφέρουμε στη συλλογική συνείδηση ιδεώδη ηρωικά. Είναι ώρα να εγκολπωθούμε ξανά τον Ελληνισμό και να ανακαινίσουμε τις αξίες του, όπως, τη συλλογικότητα, την πνευματική εγρήγορση, την αγωνιστικότητα, το φιλότιμο και την ηθική ευθύνη. 
Χρειάζεται υγιής πατριωτισμός και περιφρούρηση του νεοελληνικού πολιτισμού και του ήθους που αυτό πάρηγε. Απαιτείται και η πνοή της νιότης, για να έχουμε αυτοδύναμη οικονομική ανάπτυξη και σθένος απέναντι στους πανίσχυρους σήμερα ετέρους μας.
      Βλέποντας κανείς αποστασιοποιημένος  από την καθημερινότητα, την δημιουργικότητά μας του έρχονται στο νου αυθόρμητα μελαγχολικές σκέψεις, χωλαίνει δραματικά όχι μόνον ως προς το γνωστικό της έλλειμμα αλλά και ως προς το ηθικοπλαστικό της έργο. 
Η ευθύνη για αυτήν την αποτυχία είναι ευθύνη αποκλειστικά δική μας, της πολιτείας που με την παλινωδία των πολλαπλών μεταρρυθμίσεων σε συνδυασμό με το κυνήγι της καταναλωτικής καθημερινότητας, δεν έχουμε κατορθώσει να δείξουμε πως χωρίς αρχές η ζωή μας αύριο θα είναι μια κόλαση, πως χωρίς όνειρα και στόχους θα χρειαστούμε υποκατάστατα, θα καταφύγουμε πιθανόν σε επιλογές που θα μας ευτελίσουν, θα μας κάνουν να μην αναγνωρίζουμε τους εαυτούς μας, θα μας γεμίσουν τη ζωή πλήξη και κούραση, θα μας γεράσουν πρόωρα.
      Δεν είμαστε σε τίποτε λιγότερο ικανοί από το νόθο γιό της καλογριάς, τον Αρβανίτη Γιώργη Καραϊσκάκη. Ήταν και αυτός αθυρόστομος σαν κι εμάς πολλές φορές, αλλά είχε αυτό που από τα αρβανίτικα μάθαμε σαν μπέσα.
Ήταν πάνω απ’ όλα μπεσαλής. Αυτό θα ήθελα να έχουμε κι εμείς. Υπευθυνότητα, συστολή, μπέσα. Να αναλαμβάνουμε τις ευθύνες μας, να απεχθανόμαστε την υποκρισία, να σιχαινόμαστε το ατομικό συμφέρον και να προτάσσουμε το συλλογικό, να μισούμε το ψέμα και την ευθυνοφοβία.
     Η αγάπη για τον τόπο του, η λατρεία για την πατρίδα του, ήταν αυτό που χαρακτήριζε τη ζωή του Νικήτα Σταματελόπουλου, του γνωστού ως Νικηταρά.
Αγωνίστηκε στη διάρκεια της Επανάστασης, συνέβαλε στην απελευθέρωση της πατρίδας μας κι έπειτα φυλακίστηκε και χάθηκε κάπου στον Πειραιά  πάμπτωχος και εγκαταλειμμένος από όλους.
Δεν ζήτησε τίποτε από την ελεύθερη Ελλάδα, και όταν οι γύρω του τον παρακινούσαν να απαιτήσει από την κυβέρνηση μια πλούσια σύνταξη, αυτός απαντούσε πως η πατρίδα τον αμείβει πολύ καλά, λέγοντας ψέματα, για να μην προσβάλει την πατρίδα του.
Είναι δύσκολο, το κατανοώ, το παράδειγμα του Νικηταρά. Αλλά νομίζω πως και εμείς είμαστε ικανοί για τα δύσκολα.
      Σήμερα που η ιστορία φαίνεται ότι γράφεται με πολύ γρήγορους ρυθμούς στην περιοχή μας. Σήμερα που κάποιοι έχουν πατήσει το πόδι τους στην πατρίδα μας υποκρινόμενοι τους φίλους, ενώ πρόκειται για ανθρώπους ιδιοτελείς, ιδιότυπους κατακτητές, που με δούρειο ίππο την οικονομία, θέλουν να αλώσουν την εθνική μας κυριαρχία. Σήμερα που η Χώρα βιώνει εκτός από οικονομική, κοινωνική και ηθική κρίση. Σήμερα που με την κρίση ξαναπληρώνουμε σαν χώρα και σαν λαός την άγνοια της ιστορίας μας, διότι χωρίς να είμαστε άμοιροι ευθυνών για το δράμα που περνάμε, καθώς συνειδητά  προτιμήσαμε να ανταλλάξουμε τον πνευματικό θησαυρό των πατέρων μας με τα ξυλοκέρατα των ευρωπαϊκών επιχορηγήσεων και επειδή η κρίση είναι άγνωστο πόσο θα κρατήσει και ποια εξέλιξη θα έχει στη συνέχεια. Ας μη χάνουμε όμως την ελπίδα μας. Το μήνυμα της 25ης Μαρτίου είναι πιο επίκαιρο από ποτέ! Μας καλεί να ακούσουμε, έστω και την ύστατη στιγμή, τις θεϊκές συμβουλές και να αγαπήσουμε αληθινά το συνάνθρωπό μας, βάζοντας το συμφέρον του συνόλου πάνω από το ατομικό.
Μας καλεί να επαναστατήσουμε ενάντια σε όλα αυτά τα νοσηρά φαινόμενα που με κάθε τρόπο εισβάλλουν στη ζωή μας και μας οδηγούν στην κοινωνική αδιαφορία και την ηθική κατάπτωση.
Μας καλεί να αναλάβουμε τις ευθύνες μας και να επαναστατήσουμε ενάντια στον κακό μας εαυτό! Να βελτιωθούμε και ως άτομα και ως πολίτες!
Σήμερα οι αγωνιστές του 21 μας προσφέρουν το αειθαλές μήνυμα ότι ο άνθρωπος νοείται άνθρωπος μόνο ως ελεύθερος, ότι η ανθρώπινη ζωή νοείται μόνο μέσα σε συνθήκες ελευθερίας. Αυτό το μήνυμα παραμένει ενεργό όσο οι δυνάμεις της τυραννίας παραμένουν επίσης ενεργές μέσα στις διαδικασίες της ιστορίας.





      Τι θα γίνει όμως στο μέλλον; Την απάντηση δίνει και ο Κολοκοτρώνης καθώς μας λέει: «Σε μας μένει να ισιάξουμε και να στολίσουμε τον τόπο με θεμέλια της πολιτείας, την ομόνοιαν, τη θρησκεία και την φρόνιμον ελευθερίαν». Αλλά και οι σύγχρονες κοινωνικές και οικονομικές συνθήκες που μας υπαγορεύουν να μην κοιτάζουμε το παρελθόν επαναπαυόμενοι στο ηρωικό φρόνημα των προγόνων, αλλά έχουμε χρέος να δούμε το μέλλον μας δημιουργώντας ζηλευτό πολιτισμό και μεγεθύνοντας την οικονομία μας με νέα προϊόντα καλλίτερα των άλλων, ποιοτικότερα εκμεταλλευόμενοι τα συγκριτικά μας πλεονεκτήματα. Οφείλουμε να αφήσουμε μια κοινωνία με προοπτική για τις γενιές που ακολουθούν με αισιοδοξία, χωρίς μιζέρια και πισωγυρίσματα.
Σήμερα όλοι μας πρέπει να συνειδητοποιήσουμε ότι: «κατέχω την πραγματικότητα σημαίνει γνωρίζω την αλήθεια». Και η αλήθεια ετυμολογείται από το στερητικό άλφα και τη λήθη. Ή για να το διατυπώσουμε αντίστροφα: η αλήθεια χωρίς μνήμη δε νοείται. Και η μνημόνευση της 25ης Μαρτίου 1821 ως κυρίαρχης σηματοδότησης του Μαρτίου κάθε έτους, συντηρεί την αλήθεια με την εκπλήρωση του αυτονόητου χρέους μας προς όσους πραγμάτωσαν τον αγώνα σε κάθε γωνιά της πατρώας γης.

Ζήτω το ηρωικό 21!
Ζήτω η αθάνατη πατρίδα μας η Ελλάδα και το Πυροσβεστικό Σώμα!
Σας ευχαριστώ.
